b'\n_START_ARTICLE_\nLohik\xc3\xa4\xc3\xa4rme\n_START_PARAGRAPH_\nLohik\xc3\xa4\xc3\xa4rme (aikaisemmin louhik\xc3\xa4\xc3\xa4rme) on usein liskomainen taruolento, joka tunnetaan tarustoista kautta maailman. Lohik\xc3\xa4\xc3\xa4rmeet ovat hahmoltaan yleens\xc3\xa4 matelijamaisia, suomuisia tai sulkapeitteisi\xc3\xa4 ja usein siivekk\xc3\xa4it\xc3\xa4._NEWLINE_Lohik\xc3\xa4\xc3\xa4rmeill\xc3\xa4 voi olla kaksi tai nelj\xc3\xa4 jalkaa, joillakin voi olla enemm\xc3\xa4n ja joillakin ei ole jalkoja lainkaan. Usein lohik\xc3\xa4\xc3\xa4rmeet pystyv\xc3\xa4t sy\xc3\xb6ksem\xc3\xa4\xc3\xa4n tulta.\n_START_SECTION_\nLohik\xc3\xa4\xc3\xa4rme l\xc3\xa4nsimaisessa mytologiassa\n_START_PARAGRAPH_\nLohik\xc3\xa4\xc3\xa4rmeet esiintyv\xc3\xa4t kreikkalaisessa, roomalaisissa ja persialaisessa mytologiassa. Antiikin mytologiassa lohik\xc3\xa4\xc3\xa4rmeet olivat tavallisesti v\xc3\xa4kivaltaisia alkuolentoja ja kaaoksen voimien edustajia, joita vastaan jumalat taistelivat. Aristoteles, Herodotos ja Plinius mainitsevat outoja liskoja, mukaan lukien siivekk\xc3\xa4it\xc3\xa4 k\xc3\xa4\xc3\xa4rmeit\xc3\xa4._NEWLINE_Skandinaavisessa mytologiassa tunnetaan Sigurd, joka surmaa lohik\xc3\xa4\xc3\xa4rme Fafnirin. Beowulfin lohik\xc3\xa4\xc3\xa4rmeensurma on selv\xc3\xa4sti jo saanut vaikutteita kristinuskosta._NEWLINE_Kristinuskossa lohik\xc3\xa4\xc3\xa4rme symboloi Saatanaa (Ilmestyskirja 12:7\xe2\x80\x9312), jonka arkkienkeli Mikael voittaa ja sy\xc3\xb6ksee alas helvettiin. Lohik\xc3\xa4\xc3\xa4rmeen saama leima voi johtua k\xc3\xa4\xc3\xa4rmeiden yleisyydest\xc3\xa4 pakanauskontojen toteemiel\xc3\xa4imen\xc3\xa4 ja jumaluuden osoittajana. Lohik\xc3\xa4\xc3\xa4rmeet s\xc3\xb6iv\xc3\xa4t ihmislihaa. Ne asuivat usein luolissa ja vartioivat siell\xc3\xa4 aarrettaan ja ry\xc3\xb6st\xc3\xa4m\xc3\xa4\xc3\xa4ns\xc3\xa4 neitoa._NEWLINE_Lohik\xc3\xa4\xc3\xa4rmeiden surmaajat saivat vaikutteita etenkin Pyh\xc3\xa4st\xc3\xa4 Yrj\xc3\xb6st\xc3\xa4. Kirkon taiteessa ja kirjoituksissa lohik\xc3\xa4\xc3\xa4rme edusti aina pahaa, mutta maallisessa maailmassa se edusti my\xc3\xb6s raivokkuutta taistelussa, mist\xc3\xa4 syyst\xc3\xa4 se p\xc3\xa4\xc3\xa4si heraldiikkaan._NEWLINE_Walesin tunnus on punainen lohik\xc3\xa4\xc3\xa4rme. Tarun mukaan velho Merlin n\xc3\xa4ki taivaalla punaisen ja valkoisen lohik\xc3\xa4\xc3\xa4rmeen taistelevan, ja vaikka valkoinen oli niskan p\xc3\xa4\xc3\xa4ll\xc3\xa4, punainen lopulta voitti. Tarun tulkinta oli, ett\xc3\xa4 punainen lohik\xc3\xa4\xc3\xa4rme edusti roomalaisbrittil\xc3\xa4ist\xc3\xa4 kelttiv\xc3\xa4est\xc3\xb6\xc3\xa4, ja valkoinen hy\xc3\xb6kk\xc3\xa4\xc3\xa4vi\xc3\xa4 anglosaksisia germaaniheimoja. Vaikka anglosaksit valtasivatkin Britannian alamaan, Walesiin, Strathclydeen ja Cornwalliin he eiv\xc3\xa4t koskaan p\xc3\xa4\xc3\xa4sseet, ja taru toteutui lopullisesti Owain ap Tudurin pojan, Henry Tudorin (Henrik VII:n) noustessa Englannin kuninkaaksi. Kymrin kieless\xc3\xa4 sana dragon (vrt. Uther Pendragon) tarkoittaa "sotap\xc3\xa4\xc3\xa4llikk\xc3\xb6\xc3\xa4". Sana on l\xc3\xa4ht\xc3\xb6isin roomalaisen katafraktiratsuv\xc3\xa4en k\xc3\xa4ytt\xc3\xa4m\xc3\xa4st\xc3\xa4 lohik\xc3\xa4\xc3\xa4rmestandaarista, draco. Standaari oli tuulipussin muotoinen ja n\xc3\xa4ytti lohik\xc3\xa4\xc3\xa4rmeelt\xc3\xa4._NEWLINE_Lohik\xc3\xa4\xc3\xa4rme on rakuunoiden tunnus.\n_START_SECTION_\nSuomalaisen taruston lohik\xc3\xa4\xc3\xa4rmeet\n_START_PARAGRAPH_\nSuomalainen mytologia ei todenn\xc3\xa4k\xc3\xb6isesti tuntenut sanaa \xe2\x80\x9dlohik\xc3\xa4\xc3\xa4rme\xe2\x80\x9d kuin satunnaisesti, tai vasta uudella ajalla._NEWLINE_Lohik\xc3\xa4\xc3\xa4rmeen suomenkielinen nimi ei viitanne lohikalaan, vaan ilmeisesti pohjautuu muinaisruotsin sanaan floghdraki (\xe2\x80\x9dlentok\xc3\xa4\xc3\xa4rme\xe2\x80\x9d). Sanan alkuosa on lainattu ja loppuosa k\xc3\xa4\xc3\xa4nnetty. Toisen n\xc3\xa4kemyksen mukaan sana palautuu tulta tarkoittavaan muinaisskandinaaviseen sanaan logi. Kolmas mahdollinen etymologia on louhik\xc3\xa4\xc3\xa4rme, joka viittaa lohik\xc3\xa4\xc3\xa4rmeiden oletettuun asuinpaikkaan louhilla eli kallioisilla vuorilla. Perinteisesti on arveltu, ett\xc3\xa4 sana lohik\xc3\xa4\xc3\xa4rme olisi \xe2\x80\x9djalopeuran\xe2\x80\x9d tapaan Mikael Agricolan keksint\xc3\xb6\xc3\xa4, ja vanhin kirjallinen tieto sanasta onkin Agricolalta. Uudempaa k\xc3\xa4sityst\xc3\xa4 edustava Suomen sanojen alkuper\xc3\xa4 vuodelta 2001 ei kuitenkaan pid\xc3\xa4 sanaa Agricolan keksim\xc3\xa4n\xc3\xa4, vaan olettaa sanan olevan \xe2\x80\x9dkansanetymologinen muodostelma\xe2\x80\x9d._NEWLINE_Suomalaiset kansantarut tuntevat kertomuksia erilaisista j\xc3\xa4ttil\xc3\xa4isk\xc3\xa4\xc3\xa4rmeist\xc3\xa4, -liskoista, ja -madoista, joista jotkut ovat tulisia ja jotkut monip\xc3\xa4isi\xc3\xa4, kuten my\xc3\xb6s tulisista lent\xc3\xa4vist\xc3\xa4 olennoista (esimerkiksi Kokko). Taruolentoja nimitet\xc3\xa4\xc3\xa4n lohik\xc3\xa4\xc3\xa4rmeiksi kuitenkin vain muutamassa tarinassa ja loitsussa. Joissakin tarinoissa kertoja ei ole oikein tiennyt mik\xc3\xa4 lohik\xc3\xa4\xc3\xa4rme on, ja on k\xc3\xa4sitt\xc3\xa4nyt sen kalaksi._NEWLINE_Martti Haavion mukaan lievo voisi olla alkuper\xc3\xa4inen suomalainen nimitys lohik\xc3\xa4\xc3\xa4rmeelle. Toisaalta uisko-veneet ovat todenn\xc3\xa4k\xc3\xb6isesti saaneet nimens\xc3\xa4 k\xc3\xa4\xc3\xa4rmett\xc3\xa4 tai liskoa tarkoittavasta  sanasta, josta on per\xc3\xa4isin my\xc3\xb6s nykysuomen sana lisko. T\xc3\xa4m\xc3\xa4 ei viel\xc3\xa4 tarkoita, ett\xc3\xa4 uisko olisi ollut nimitys juuri lohik\xc3\xa4\xc3\xa4rmeelle (eik\xc3\xa4 esimerkiksi ylip\xc3\xa4\xc3\xa4t\xc3\xa4\xc3\xa4n k\xc3\xa4\xc3\xa4rmeelle tai matelijalle), mutta jos se olisi, sille l\xc3\xb6ytyisi vertauskohta l\xc3\xa4helt\xc3\xa4 - viikinkien tiedet\xc3\xa4\xc3\xa4n kutsuneen er\xc3\xa4st\xc3\xa4 laivatyyppi\xc3\xa4\xc3\xa4n lohik\xc3\xa4\xc3\xa4rmett\xc3\xa4 tarkoittavalla sanalla. _NEWLINE_Er\xc3\xa4\xc3\xa4ss\xc3\xa4 tarinassa neidon maannut poika hirtet\xc3\xa4\xc3\xa4n. Neito taas tuomitaan lohik\xc3\xa4\xc3\xa4rmeen kitaan. Lohik\xc3\xa4\xc3\xa4rme kielt\xc3\xa4ytyy sy\xc3\xb6m\xc3\xa4st\xc3\xa4 neitoa ja huokaisee, ett\xc3\xa4 ennemmin nielisi miehen miekkoineen, hevosen satuloineen ja papin kirkkokuntineen, kuin nuoren neidon. Neito nimitt\xc3\xa4in tekee viel\xc3\xa4 paljon poikia, joita tarvitaan suureen sotaan, Tanimarkin tappeluun. (SKVR:61, Venjoki, 1847)_NEWLINE_Er\xc3\xa4\xc3\xa4n my\xc3\xb6h\xc3\xa4\xc3\xa4n, vasta vuonna 1928 taltioidun uskomuksen mukaan n\xc3\xa4kin voi karkottaa rannasta heitt\xc3\xa4m\xc3\xa4ll\xc3\xa4 kiven veteen. Kivi nimitt\xc3\xa4in aiheuttaa veteen kurimuksen, jossa asuu lohik\xc3\xa4\xc3\xa4rme, jota n\xc3\xa4kki pelk\xc3\xa4\xc3\xa4. (SKVR:2246, Joroinen)\n_START_SECTION_\nLohik\xc3\xa4\xc3\xa4rme kiinalaisessa mytologiassa\n_START_PARAGRAPH_\nId\xc3\xa4ss\xc3\xa4 ja Keski-Amerikassa lohik\xc3\xa4\xc3\xa4rme on jumalallinen voiman, viisauden, vaurauden ja hyv\xc3\xa4n onnen symboli. L\xc3\xa4nness\xc3\xa4 lohik\xc3\xa4\xc3\xa4rme kuvataan \xe2\x80\x9dsiivekk\xc3\xa4\xc3\xa4n\xc3\xa4 krokotiilina\xe2\x80\x9d, kun taas id\xc3\xa4ss\xc3\xa4 ja Keski-Amerikassa (sulkak\xc3\xa4\xc3\xa4rme) yleens\xc3\xa4 h\xc3\xb6yhen- tai sulkapeitteisen\xc3\xa4 k\xc3\xa4\xc3\xa4rmeen\xc3\xa4. _NEWLINE_Vanhassa kiinalaisessa mytologiassa on lohik\xc3\xa4\xc3\xa4rmett\xc3\xa4 muistuttava hahmo Loong (tai Long), joka ei kuitenkaan varsinaisesti ole lohik\xc3\xa4\xc3\xa4rme. Loong on yhdistelm\xc3\xa4 eri el\xc3\xa4imist\xc3\xa4. Sill\xc3\xa4 on esimerkiksi j\xc3\xa4niksen silm\xc3\xa4t, kauriin sarvet, sonnin kuono, kamelin p\xc3\xa4\xc3\xa4, tiikerin tassut, kotkan kynnet, kalan suomut, k\xc3\xa4\xc3\xa4rmeen vartalo ja leijonan viikset. Ensimm\xc3\xa4isell\xc3\xa4, alkuper\xc3\xa4isell\xc3\xa4 Loongilla ei ole siipi\xc3\xa4, mutta jollakin sen j\xc3\xa4lkel\xc3\xa4isist\xc3\xa4 voi olla._NEWLINE_Kiinalainen lohik\xc3\xa4\xc3\xa4rmehahmo Loong edustaa maskuliinista yangia, siitt\xc3\xa4mist\xc3\xa4, hedelm\xc3\xa4llisyytt\xc3\xa4 ja aktiivisuutta. Loong on my\xc3\xb6s demonien karkottaja ja sateen symboli. Uskomusten mukaan Loongit asuvat talvella maan alla, mist\xc3\xa4 ne tulevat esiin vuoden toisena kuukautena ja saavat aikaan sateen ja ukkosen. Kiinassa vietet\xc3\xa4\xc3\xa4nkin toisen kuukauden toisena p\xc3\xa4iv\xc3\xa4n\xc3\xa4 v\xc3\xa4rikk\xc3\xa4it\xc3\xa4 "lohik\xc3\xa4\xc3\xa4rmejuhlia" Loongin talviunilta her\xc3\xa4\xc3\xa4misen ja kev\xc3\xa4\xc3\xa4n alkamisen kunniaksi. Juhlaa vietet\xc3\xa4\xc3\xa4n kantamalla suuria liikuteltavia paperilohik\xc3\xa4\xc3\xa4rmeit\xc3\xa4 ja ampumalla ilotulituksia. Aikoinaan Loong oli keisarin ja keisarillisen vallan symboli, ja tarujen mukaan ensimm\xc3\xa4inen keisari sai alkunsa lohik\xc3\xa4\xc3\xa4rmeest\xc3\xa4. Kiinalaisessa astrologiassa lohik\xc3\xa4\xc3\xa4rme on yksi 12 horoskooppiel\xc3\xa4imest\xc3\xa4.\n_START_SECTION_\nLohik\xc3\xa4\xc3\xa4rme ja tiede\n_START_PARAGRAPH_\nLohik\xc3\xa4\xc3\xa4rmeit\xc3\xa4 pidettiin pitk\xc3\xa4\xc3\xa4n todellisina olentoina, mutta luonnontieteiden kehittyess\xc3\xa4 ajatus hiljalleen hyl\xc3\xa4ttiin. My\xc3\xb6hemminkin lohik\xc3\xa4\xc3\xa4rmeet ovat kiinnostaneet tutkijoita, muun muassa Carl Sagan teoksessaan The Dragons of Eden (1977) arvelee, ett\xc3\xa4 mielikuva lohik\xc3\xa4\xc3\xa4rmeest\xc3\xa4 on periytynyt muinaisista lentoliskoista. Nykytutkimusten valossa kuitenkin viimeiset lentoliskot eliv\xc3\xa4t noin 65 miljoonaa vuotta sitten, joten niiden ja varhaisimpien ihmisten v\xc3\xa4liin j\xc3\xa4isi yli 60:n miljoonan vuoden aukko. Lentoliskojen fossiilit ovat mahdollisesti voineet luoda tarinoita lohik\xc3\xa4\xc3\xa4rmeist\xc3\xa4._NEWLINE_Monet j\xc3\xa4ttil\xc3\xa4isk\xc3\xa4\xc3\xa4rmeet, varsinkin afrikkalainen pyton, kalliok\xc3\xa4\xc3\xa4rme (Python sebae) ovat my\xc3\xb6s ehdokkaita lohik\xc3\xa4\xc3\xa4rmeiden esikuvaksi. Roomalaiset tunsivat kalliok\xc3\xa4\xc3\xa4rmeen, ja niit\xc3\xa4 k\xc3\xa4ytettiin usein sirkusesityksiss\xc3\xa4._NEWLINE_Ep\xc3\xa4ill\xc3\xa4\xc3\xa4n my\xc3\xb6s, ett\xc3\xa4 9-metrist\xc3\xa4 airokalaa luultin lohik\xc3\xa4\xc3\xa4rmeeksi kun sellainen havaittiin ensi kerran._NEWLINE_On pidetty mahdollisena, ett\xc3\xa4 kiinalainen lohik\xc3\xa4\xc3\xa4rmeperinteen taustalla oli todellinen pitk\xc3\xa4kaulainen Qijianglong-dinosaurus, joka eli 160 miljoonaa vuotta sitten. Sen kaula on puolet koko sen pituudesta.\n_START_SECTION_\nLohik\xc3\xa4\xc3\xa4rme fantasiakirjallisuudessa\n_START_PARAGRAPH_\nLohik\xc3\xa4\xc3\xa4rmeet ovat vakioelementtej\xc3\xa4 monissa tunnetuissa fantasiakirjoissa, kuten Eragon, Harry Potter ja Hobitti eli sinne ja takaisin. Fantasiakirjallisuudessa lohik\xc3\xa4\xc3\xa4rmeet ovat usein perineet l\xc3\xa4nsimaisessa mytologiassa saamansa roolin pahuuden ruumiillistumina ja yksinkertaisimmillaan tarinoissa toistetaan keskiaikaisten tarujen teemoja (sankari yritt\xc3\xa4\xc3\xa4 surmata lohik\xc3\xa4\xc3\xa4rmen tai hankkia takaisin lohik\xc3\xa4\xc3\xa4rmeen varastaman aarteen). _NEWLINE_Lohik\xc3\xa4\xc3\xa4rme ei toki aina ole tarinan suuri konna. Esimerkiksi Ursula Le Guinin Maameren tarinat -sarjassa lohik\xc3\xa4\xc3\xa4rmeet ovat ikivanhoja, \xc3\xa4lykk\xc3\xa4it\xc3\xa4 olentoja, joiden suhtautuminen ihmisiin on enimm\xc3\xa4kseen neutraalia. Ongelmat johtuvat ihmisen aiheuttamasta ep\xc3\xa4tasapainosta ja elinalueiden kohtaamisesta (vrt. esimerkiksi Tiikeri). Joskus tavataan my\xc3\xb6s hyvi\xc3\xa4 lohik\xc3\xa4\xc3\xa4rmeit\xc3\xa4, kuten Michael Enden romaanin Tarina vailla loppua Fuhhuur. Muita hyv\xc3\xa4ntahtoisia lohik\xc3\xa4\xc3\xa4rmeit\xc3\xa4 mainitaan muun muassa Dragonlance ja Perillinen-trilogiassa, johon my\xc3\xb6s Eragon kuuluu. Steven Eriksonin The Malazan Book of the Fallenissa lohik\xc3\xa4\xc3\xa4rmeet ja lohik\xc3\xa4\xc3\xa4rmeen muodon ottamaan pystyv\xc3\xa4t ihmishahmot ovat hahmoja muiden hahmojen joukossa eiv\xc3\xa4tk\xc3\xa4 ryhm\xc3\xa4n\xc3\xa4 mill\xc3\xa4\xc3\xa4n muotoa luokiteltavissa vain "hyviin" tai "pahoihin". George R.R. Martinin Tulen ja j\xc3\xa4\xc3\xa4n laulun maailmassa Targayrenin kuningassuvun hallitsemat lohik\xc3\xa4\xc3\xa4rmeet ovat sodassa ratkaisevassa asemassa._NEWLINE_Humoristisesti fantasiakirjallisuudessa lohik\xc3\xa4\xc3\xa4rmeit\xc3\xa4 k\xc3\xa4sittelee mm. Terry Pratchett, jonka Kiekkomaailmassa luonnonvaraiset suolohik\xc3\xa4\xc3\xa4rmeet ovat jatkuvassa vaarassa r\xc3\xa4j\xc3\xa4ht\xc3\xa4\xc3\xa4 kappaleiksi \xc3\xa4\xc3\xa4rimm\xc3\xa4isen tulenarkojen suolistokaasujensa vuoksi ja Ankh-Morporkin kaupunginvartioston p\xc3\xa4\xc3\xa4llikk\xc3\xb6 Samuel Vimes k\xc3\xa4ytt\xc3\xa4\xc3\xa4 sylikoiran kokoista lemmikkilohik\xc3\xa4\xc3\xa4rmett\xc3\xa4 sikarin sytytt\xc3\xa4miseen. Dugald Steerin lastenkirjasta Dragonologia l\xc3\xb6ytyy mm. kovasti kengurua (!) muistuttava Draco marsupialis._NEWLINE_Lohik\xc3\xa4\xc3\xa4rmeen veri on todellisuudessa v\xc3\xa4riaine, mutta siit\xc3\xa4 on kirjoitettu my\xc3\xb6s fantasiakirjallisuudessa. Harry Potter -kirjojen velhokoulu Tylypahkan rehtori Albus Dumbledore on keksinyt lohik\xc3\xa4\xc3\xa4rmeen verelle 12 eri k\xc3\xa4ytt\xc3\xb6tarkoitusta ja lunastanut paikkansa velhojen historian kirjoissa.\n_START_SECTION_\nLohik\xc3\xa4\xc3\xa4rmeet fantasiapeleiss\xc3\xa4\n_START_PARAGRAPH_\nRoolipeleiss\xc3\xa4 lohik\xc3\xa4\xc3\xa4rme on perinteisesti vihollinen, yleens\xc3\xa4 pahimmasta p\xc3\xa4\xc3\xa4st\xc3\xa4. Suurimman mahdollisen lohik\xc3\xa4\xc3\xa4rmeen tappamisesta saa aina kunniaa. Yleens\xc3\xa4 lohik\xc3\xa4\xc3\xa4rmeet my\xc3\xb6s vartioivat jonkinlaista aarretta, jonka pelaaja saa lohik\xc3\xa4\xc3\xa4rmeen tapettuaan._NEWLINE_Joissakin peleiss\xc3\xa4 ja saduissa on paljon erityyppisi\xc3\xa4 lohik\xc3\xa4\xc3\xa4rmeit\xc3\xa4. T\xc3\xa4ll\xc3\xb6in yleens\xc3\xa4 lohik\xc3\xa4\xc3\xa4rmeet eroavat toisistaan kokonsa puolesta sek\xc3\xa4 siin\xc3\xa4, mit\xc3\xa4 ne sylkev\xc3\xa4t suustaan. Perinteisesti lohik\xc3\xa4\xc3\xa4rme sylkee tulta, mutta ne voivat sylke\xc3\xa4 my\xc3\xb6s vaikkapa j\xc3\xa4\xc3\xa4t\xc3\xa4, salamoita tai happoa. Muun muassa Tibia-roolipeliss\xc3\xa4 on monia erilaisia lohik\xc3\xa4\xc3\xa4rmeit\xc3\xa4 ja lis\xc3\xa4ksi lohik\xc3\xa4\xc3\xa4rmeiden \xe2\x80\x9dsukulaisia\xe2\x80\x9d (Wyvern ja Hydra). TSR:n kirjoissa (Dragonlance, Forgotten Realms) lohik\xc3\xa4\xc3\xa4rmeit\xc3\xa4 on kymment\xc3\xa4 laatua: punainen, musta, vihre\xc3\xa4, sininen ja valkoinen ovat pahoja, \xe2\x80\x9dv\xc3\xa4rillisi\xc3\xa4\xe2\x80\x9d lohik\xc3\xa4\xc3\xa4rmeit\xc3\xa4, kun taas kultainen, hopeinen, vaskinen, pronssinen ja kuparinen ovat hyvi\xc3\xa4, \xe2\x80\x9dmetallisia\xe2\x80\x9d lohik\xc3\xa4\xc3\xa4rmeit\xc3\xa4. Osa hyvist\xc3\xa4 lohik\xc3\xa4\xc3\xa4rmeist\xc3\xa4 on koulutettu esimerkiksi vartioimaan linnaa tai aarretta. World of Warcraftissa on my\xc3\xb6s erityyppisi\xc3\xa4 lohik\xc3\xa4\xc3\xa4rmeit\xc3\xa4, jotka v\xc3\xa4rins\xc3\xa4 puolesta edustavat tietty\xc3\xa4 asiaa: siniset lohik\xc3\xa4\xc3\xa4rmeet hallitsevat taikuutta, punaiset el\xc3\xa4m\xc3\xa4\xc3\xa4, vihre\xc3\xa4t luontoa, pronssiset aikaa ja mustat maata. Jokaisella lohik\xc3\xa4\xc3\xa4rmeryhm\xc3\xa4ll\xc3\xa4 on johtaja (aspect) Punaisia lohik\xc3\xa4\xc3\xa4rmeit\xc3\xa4 johtaa Alexstraza the Lifebinder, sinisi\xc3\xa4 Kalecgos the Spellweaver, vihreit\xc3\xa4 Ysera the Dreamer, pronssisia Nozdormu the Timeless One ja mustia nyky\xc3\xa4\xc3\xa4n kuollut Deathwing the Destroyer (ent. Neltharion the Earthwarder) T\xc3\xa4ss\xc3\xa4 peliss\xc3\xa4 lohik\xc3\xa4\xc3\xa4rmeet ovat ikivanhoja olentoja, jotka eiv\xc3\xa4t kuole vanhuuteen mutta voivat kuolla ulkopuolisen voiman tuhoamana._NEWLINE_Pelisarja Final Fantasyssa yleisen\xc3\xa4 summon-taikaolentona esiintyy Bahamut, joka on yleens\xc3\xa4 my\xc3\xb6s pelin yksi voimakkaammista Summon-olennoista.'